RAPORT AL COMISIEI CĂTRE CONSILIU

Al șaptesprezecelea raport privind punerea în aplicare a Regulamentului (CE) nr. 866/2004 al Consiliului din 29 aprilie 2004 și privind situația rezultată în urma aplicării sale în perioada 1 ianuarie – 31 decembrie 2020

Regulamentul (CE) nr. 866/2004 al Consiliului privind regimul stabilit în temeiul dispozițiilor articolului 2 din Protocolul nr. 10 din Actul de aderare (denumit în continuare „Regulamentul privind linia verde”) a intrat în vigoare la 1 mai 2004. Acesta stabilește condițiile în care dispozițiile din legislația UE se aplică circulației persoanelor, mărfurilor și serviciilor peste linia de demarcație dintre zonele din Republica Cipru în care guvernul nu exercită un control efectiv și zonele în care guvernul exercită un astfel de control. Pentru a asigura eficacitatea acestor norme, aplicarea lor a fost extinsă la linia de demarcație dintre zonele respective și zona estică de suveranitate a Regatului Unit (UK Eastern Sovereign Base Area, ESBA).

Prezentul raport acoperă perioada 1 ianuarie – 31 decembrie 2020.

În perioada de raportare, Cipru a fost grav afectat de izbucnirea pandemiei de COVID-19, care a perturbat toate aspectele vieții cotidiene de pe insulă, inclusiv circulația persoanelor și a mărfurilor peste linia verde.

În 2020, Comisia a întreținut un dialog constructiv cu autoritățile relevante ale Republicii Cipru și cu administrația zonei de suveranitate (Sovereign Base Area, SBA) în ceea ce privește punerea în aplicare a regulamentului, precum și cu Camera de Comerț Cipriotă Turcă (CCCT).

1. TRECEREA LINIEI DE DEMARCAȚIE DE CĂTRE PERSOANE

1.1. Trecerea liniei de demarcație prin punctele de trecere autorizate

Regulamentul prevede un cadru juridic pentru trecerea liniei verzi (denumită în continuare „linia de demarcație”) de către cetățenii ciprioți, ceilalți cetățeni ai UE și cetățenii țărilor terțe prin punctele de trecere autorizate. Comparativ cu anul precedent, în 2020 s-a înregistrat o scădere substanțială atât a numărului de ciprioți greci, cât și a numărului de ciprioți turci care au trecut linia de demarcație.

Conform datelor puse la dispoziție de Poliția Republicii Cipru (denumită în continuare „CYPOL”), în perioada de raportare s-au înregistrat 397 717 treceri ale ciprioților greci (față de 2 399 269 cu un an în urmă) și 176 769 de treceri ale vehiculelor cipriote grecești (față de 1 266 457 cu un an în urmă) din zonele controlate de guvern înspre partea de nord a Ciprului, precum și 382 370 de treceri ale ciprioților turci (față de 1 295 689 cu un an în urmă) și 225 735 de treceri ale vehiculelor cipriote turce (față de 503 520 cu un an în urmă) dinspre partea de nord a Ciprului către zonele controlate de guvern.

A scăzut, de asemenea, numărul cetățenilor UE (care nu sunt ciprioți) și al cetățenilor țărilor terțe care au trecut linia de demarcație. În perioada de raportare s-au înregistrat 106 624 de treceri în ambele sensuri ale liniei de demarcație de către cetățeni ai UE (care nu sunt ciprioți) și de către resortisanți ai țărilor terțe (față de 1 515 717 cu un an în urmă).

Cifrele furnizate de CYPOL menționate anterior nu includ datele privind persoanele și vehiculele care au trecut linia de demarcație venind dinspre partea de nord a Ciprului, la punctele de trecere Pergamos și Strovilia, aflate sub autoritatea zonei estice de suveranitate a Regatului Unit. Pentru aceste zone, rapoartele ESBA menționează că s-au înregistrat 90 955 de treceri ale ciprioților greci (față de 418 728 cu un an în urmă) și 53 604 treceri ale vehiculelor cipriote grecești (față de 259 586 cu un an în urmă) către partea de nord a Ciprului. În același timp s-au înregistrat 236 346 de treceri ale ciprioților turci(față de 530 335 cu un an în urmă) și 155 955 de treceri ale vehiculelor cipriote turce (față de 351 836 cu un an în urmă) în celălalt sens. În plus, 136 726 de cetățeni ai UE (care nu sunt ciprioți) și de resortisanți ai țărilor terțe au trecut linia de demarcație în ambele sensuri.

În 2020, 76 de membri ai personalului CYPOL au lucrat la punctele de trecere, comparativ cu 93 în 2019.

Cifrele colectate de comunitatea cipriotă turcă în 2020 indică o scădere a numărului de treceri ale ciprioților greci (495 448, față de 2 406 561 cu un an în urmă) și ale vehiculelor cipriote grecești (278 338, față de 1 205 194 cu un an în urmă dinspre zonele controlate de guvern către partea de nord a Ciprului. Acestea indică, de asemenea, o scădere a numărului de treceri ale ciprioților turci (685 671, față de 2 090 189 cu un an în urmă) și ale vehiculelor cipriote turce (361 363, față de 930 165 cu un an în urmă) în celălalt sens. Conform statisticilor furnizate, 335 934 de cetățeni ai UE (care nu sunt ciprioți) și de resortisanți ai țărilor terțe au trecut din zonele controlate de guvern în partea de nord a Ciprului (față de 2 149 528 cu un an în urmă).

Această reducere semnificativă a numărului de treceri a fost provocată de suspendarea, din cauza pandemiei de COVID-19, a mai multor puncte de trecere pentru anumite perioade, precum și de restricțiile impuse la alte puncte de trecere în perioadele în care au rămas deschise. Mai mult decât atât, din cauza măsurilor de izolare introduse de ambele comunități în diferite momente din cauza pandemiei și reducerea în consecință a activității sociale și economice, persoanele a fost descurajate să treacă peste linia verde.

În urma izbucnirii pandemiei de COVID-19 în Cipru, Consiliul de Miniștri al Republicii Cipru a decis, la 29 februarie 2020, să suspende temporar funcționarea a patru puncte de trecere, și anume Ledra Street, Deryneia, Astromeritis-Zodhia și Lefka-Apliki. La 21 iunie 2020, aceste puncte de trecere au fost redeschise, cu excepția celui de la Ledra Street, care a rămas închis până la sfârșitul perioadei de raportare. La 21 iunie, guvernul Republicii Cipru a anunțat că numai cetățenii ciprioți și persoanele care dețineau permise de ședere eliberate de Republica Cipru erau autorizate să treacă prin alte puncte de trecere decât Ledra Street, cu condiția să prezinte un test negativ pentru COVID-19 efectuat în termen de 72 de ore de la trecerea liniei de demarcație. În plus, anumite grupuri de persoane urmau să fie autorizate să treacă linia de demarcație, cu condiția să prezinte un test negativ pentru COVID-19 numai la prima trecere. Aceste grupuri de persoane includeau: lucrătorii ciprioți greci și ciprioți turci, studenții ciprioți turci, ciprioții greci din enclavă și cetățenii ciprioți care treceau linia de demarcație pentru a beneficia de tratament medical în zonele controlate de guvern. Diplomații și personalului organizațiilor internaționale aveau, de asemenea, dreptul să treacă linia de demarcație. Republica Cipru a raportat că a autorizat, de asemenea, trecerea liniei de demarcație din motive umanitare pentru persoanele care nu se încadrau în aceste criterii.

Comunitatea cipriotă turcă a impus, la rândul său, mai multe restricții la punctele de trecere. În luna martie, punctele de trecere Strovilia și Kato Pyrgos-Karavostasi au fost suspendate. În perioada martie-iunie, au fost suspendate și alte puncte de trecere pentru toate persoanele, cu excepția ciprioților turci. Începând din iunie, aceste restricții au fost reduse treptat pentru anumite categorii de persoane, care aveau obligația de a prezenta un test negativ pentru COVID-19 efectuat în termen de 72 de ore de la trecerea liniei de demarcație. Din septembrie, majoritatea persoanelor care treceau linia de demarcație aveau obligația de a sta în carantină. În decembrie, a fost impusă o interdicție totală de trecere pentru persoanele care vizitaseră recent anumite țări, în timp ce ciprioții turci care vizitaseră recent aceste țări aveau în schimb obligația de a sta în carantină.

Introducerea de restricții la punctele de trecere a dus la demonstrații în ambele comunități.

Comisia a notificat Republicii Cipru faptul că restricțiile temporare pot fi utilizate numai în circumstanțe excepționale pentru a răspunde unor situații care afectează grav ordinea publică sau siguranța publică și ca măsură de ultimă instanță. Mai mult decât atât, restricțiile temporare ar trebui să dureze numai atât timp cât persistă circumstanțele care le-au impus și trebuie să fie în orice moment proporționale și compatibile cu acquis-ul. Comisia va continua să monitorizeze îndeaproape restricțiile pentru a se asigura că toate măsurile luate pentru protejarea sănătății publice sunt proporționale și compatibile cu acquis-ul.